钦定古今图书集成/明伦汇编/氏族典/第025卷 > 冯云路
## 钦定古今图书集成/明伦汇编/氏族典/第025卷 > 冯云路

按《明外史冯云路传》：“云路，字渐卿，黄冈人。好学励行，
年三十，即弃诸生，从贺逢圣讲学，遂寓居武昌，著书
数百卷。崇祯三年，巡按林铭球荐其贤，并上所著书，
不用。及贼将渡江，云路贻书逢圣曰：‘在内以宁湖为
止水，在外以汉江为汨罗’。”“宁湖者，云路谈经处也。城
既陷，乘桴入宁湖。贼遣使来聘，追呼曰：‘我主以高爵
待贤人，公何远遁’？”遥应曰：“我平生止读忠孝书，未尝
读《降贼书》也。”遂投湖死，年四十有六。从游诸生汪延
陛，亦死焉。